Papersnake/gushiwen huggingface dataset:
和次道省中初直
梅尧臣（宋代）

江南太守归，夜直省中闱。
霜气冷侵被，月光斜入扉。
官奴休执烛，侍史正薰衣。
展转不成寐，幽怀吟更微。
临江仙·夜饮不知更漏永
邓肃（宋代）

夜饮不知更漏永，馀酣困染朝阳。庭前莺燕乱丝簧。醉眠犹未起，花影满晴窗。帘外报言天色好，水沈已染罗裳。檀郎欲起趁春狂。佳人嗔不语，劈面噀丁香。
种紫苏
刘敞（宋代）

赤日厚地裂，百草殆立枯。朝雨应所至，虽微念胜无。

力难兴禾黍，可以成嘉蔬。岁暮有此望，带经且亲锄。

今兹五月交，盛阳消已徂。汲汲愧老圃，仲尼云不如。

养生寄空瓢，虽乏未可虚。正以营一饮，形骸如此劬。
东篱三首 其一
陆游（宋代）

东篱深僻懒衣裳，书卷纵横杂药囊。无吏徵租终日睡，得钱沽酒一春狂。

新营茅舍轩窗静，旋煮山蔬匕箸香。戏集句图书素壁，本来无事却成忙。
桂花引
谢翱（宋代）

风生河汉吹鸣珰，桂宫神斧伐远扬。西游真人得奇曲，九门不锁天雨霜。

人间青烟湿尘鞚，药臼嵯峨压天梦。
桂花
董嗣杲（宋代）

月地云丛花意妍，清芬曾向窦家传。
登山不愧自招隐，斫树莫名谁学仙。
香换西风埋麝腹，种分南海蕴龙涎。
玉杯甘露何从得，欲折蟾枝是几年。
沁园春·望紫云翁
韩信同（宋代）

望紫云翁，启明在东，长庚在西。但空有寸心，荆州江汉，未能百里，弱水沙黎。菊底秋深，樵边信至，一曲阳春草木知。长吟咏，觉声如韩操，骨似陶诗。不应鬓发能稀。七十寿强如六十耆。想高谈倾坐，风斯下矣，微辞漱物，清且涟漪。谩说磻翁，休夸淇叟，用舍行藏各有时。真修养，有近思家学，字字参芝。
庆东宫生辰四首 其三 星重晖
周必大（宋代）

季秋日在房，房心乃明堂。煌煌心前星，于兹侍天王。

休符协上象，九月诞元良。太史言有證，重晖照无疆。
寄黄京兆澍
许天锡（明代）

闻君伏枕在虚沟，我亦经旬病裹头。一种黄花风雨里，祗应不似故园秋。
金山行
窦庠（唐代）

西江中𤃩波四截，涌出一峰青堞㙞。外如削成中缺裂，阳气发生阴气结。

是时炎天五六月，上有火云下冰雪。夜色晨光相荡沃，积翠流霞满坑谷。

龙泓彻底沙布金，鸟道插云梯甃玉。架险凌虚随指顾，榱桷玲珑皆固护。

斡流倒景不可窥，万仞千崖生跬步。日华重重上金榜，丹楹碧砌真珠网。

此时天海风浪清，吴楚万家皆在掌。琼楼菌阁纷明媚，曲槛回轩深且邃。

海鸟夜上珊瑚枝，江花晓落琉璃地。有时倒影沈江底，万状分明光似洗。

不知水上有楼台，却就波中看闭启。舟人忘却江水深，水神误到人间世。

歘然风生波出没，瀖濩晶莹无定物。居人相顾非人间，如到日宫经月窟。

信知灵景长有灵，住者不得无仙骨。三神山上蓬莱宫，徒有丹青人未逢。

何如此处灵山宅，清凉不与嚣尘隔。曾到金山处处行，梦魂长羡金山客。
记梦
陈锡金（清代）

萧斋特地起仙风，片时吹我入碧空。天上金阙巍哉崇，匾额大书蕊珠宫。

蕊珠宫阙游览久，始向西池谒王母。王母赐坐红珠帱，问我迩来平安否。

赠我碧奈花，授我白河车。餐我紫色霞，饮我黄月华。

无何云和笙，忽吹董双成。少顷震灵簧，亦鼓许飞琼。

五灵石，凌华为我击。八琅璈，子登为我歌。元灵曲，法婴为我续。

仙乐纷纷，响遏行云。天籁悠扬，闻所未闻。清歌断续杂妙舞，一曲霓裳何足数。

我本蓬莱谪降仙，绝胜明皇游月府。行行重行行，十二楼五城。

琼花瑶草珍禽奇兽，尽向眼中呈。曼倩一见笑相迎，依旧滑稽百戏生。

泥我大笑梦忽醒，回首天门万里程。噫吁乎嗟哉，我生不辰坠尘俗，一梦游仙愿颇足。

但恨天上游未终，午枕醒来偏急促。莫道醒来偏急促，世间幻梦醒来速。

君不见，邯郸驿，黄粱一梦只顷刻。又不见，大槐宫，淳于一梦剧匆匆。
鹧鸪天
邹应龙（宋代）

寿母开年九十三。佳辰就养大江南。缇屏晃耀新宁国，绣斧斓斑老朴庵。

倾玉斝，擘黄柑。两孙垂绶碧于蓝。便当刊颂崆峒顶，留与千年作美谈。
金丹诗诀 其五十五
陈楠（宋代）

谁知前短后长机，十二时中只一时。晦朔望弦明进退，鍊成九转结婴儿。
漾陂晚望
司马扎（唐代）

远客家水国，此来如到乡。
何人垂白发，一叶钓残阳。
柳暗鸟乍起，渚深兰自芳。
因知帝城下，有路向沧浪。
登真岩
赵抃（宋代）

殿阁凌空锁翠岚，雪晴春色在松杉。芝骈羽驾归何处，留得双乌宿旧岩。
结交
孟郊（唐代）

铸镜须青铜，青铜易磨拭。结交远小人，小人难姑息。

铸镜图鉴微，结交图相依。凡铜不可照，小人多是非。
颂古八首
释云（宋代）

白云绽处见明月，黄叶落时闻捣衣。
劝君休去便休去，欲觅了时无了时。
故里吟
曹溶（明代）

我本禾中民，暂作姑苏客。一年一度归去来，每见人情不如昔。

恶雨连春蚕箔难，湖田侵水桑苗残。乡村苦盗市苦没，家无斗米衣裳单。

成群游手贪言乱，传讹倾刻腾郊闬。识者稍为违俗行，辄起千人横目看。

乘间但欲恣焚掠，此岂有意存炎汉。负贩低昂物价贵，里正胥徒热可畏。

挂屋空遗一卷书，面色如灰少生气。亲知恤我招我返，具区烟浪滔天远。

吴语轻浮莫久居，长卿倦辙今须挽。狐有首丘岂不忆，满室蓬蒿除未得。

伯通故迹依然在，佣保随时宁敢悔。
寄虚斋赵侍郎
戴复古（宋代）

灾异天垂戒，安危事可知。
试将黄雨证，请问白云司。
对客论孤愤，伤时赋五噫。
醉中忘万虑，安得酒如池。
次韵杨褒直讲揽镜
苏辙（宋代）

鬓发年来日向衰，相宽不用强裁诗。
壮心付与东流去，霜蟹何妨左手持。
花发黄鹂巧言语，池开杨柳斗腰肢。
劝君行乐还听否，即是南风苦热时。
寄刘广文钦尔
金俊明（明代）

泛泛狎群凫，流年又几徂。命将时大谬，星与客同孤。

泽国仍飘泊，乡书近有无。转羞松雪子，空作水村图。
森桧堂歌
王世贞（明代）

结茆近城市，不闻车马声。一登丘公堂，恍然遗世情。

堂中何所见，金石一千卷。堂前何所植，老桧参天三百尺。

根出太古垂青铜，霜皮剥凿金芙蓉。长空冥冥挂云雾，白日隐隐撑虬龙。

秋阴障大暑，春色凌穷冬。秦皇若见之，泰山不得封。

罗盖团晴怪枝偃，少室嵩坛道非远。树杪遥飞瑟瑟泉，望中高映层层巘。

摩娑此桧公所栽，天与一气长崔嵬。人间但看长年岁，卑枝亦是清庙材。

我闻阙里二千载，祝融横来复安在。虞山七星亦近古，何处老翁更作主。

那得此桧还此堂，森然并矗公之乡。道傍过者诧相指，千林乔木摧昂藏。

为公作歌重叹息，丈夫立身须正直。君不见丘家堂前一老桧，扶持尚有神明力。
又和题宜春台
祖无择（宋代）

异乡何处散幽怀，赖得城中百尺台。
还向天涯经岁住，那知春色为谁来。
雪消江上看梅发，风暖衡阳有雁回。
强擬登高聊赋咏，再三媿乏楚人才。
不寐
朱雍模（清代）

浦口船还系，江头雁已归。秋林欹一枕，万籁发天机。

咽露沙虫苦，窥窗海月微。凉宵清不寐，无梦到柴扉。
句
高似孙（宋代）

竹大时闻折，梅明不受霾。
冬夜读书有感
陆游（宋代）

一指头禅用不穷，一刀匕药去凌空。
汗牛充栋成何事，堪笑迂儒错用功。
留寄沈介石高士
林景熙（宋代）

名山隔风雨，几度梦空驰。
谷口重来路，云根旧别时。
玄门尊老宿，白发长婴儿。
欲问还丹事，林深鹤已知。
江边竹枝词（七首）
王逢（元代）

游鲤客山高刺云，天门山小旧称君。
插江鹅鼻移沙脉，愁杀浪撞黄歇坟。
兰阳八景诗
乌竹芳（清代）

泉流泻出半清湍，独有汤围水异香。是否天工炉火后，浴盆把住不惊寒。
坐上呈师川有怀驹父
洪炎（宋代）

上坡谏议立清班，入奉威颜咫尺天。仲氏三山久憔悴，徵君五尺亦迍邅。

欣逢白鹤归华表，更想黄能出羽渊。客舍一樽双泪落，相逢里社复何年。
闻雁
卢德仪（清代）

孤雁一声语，秋心暗里知。衡阳归有路，怜我竟何之。
题梅花帐额 其二
丘逢甲（清代）

莽莽边尘暗海南，中宵倚剑对横参。不如竟作罗浮隐，翠羽梅花客梦酣。
浣溪沙 六月十日同厚卿、达泉、雨田游愚园，柳影荷香，淹留竟日。赋此纪之
冯煦（清代）

一角南园掩碧晖。嫩蝉高柳画帘垂。昼阴阴地憺忘归。

乍展明漪涵镜槛，又移残篆上琴丝。藕花如雪读君诗。
送傅正之官礼部
孔武仲（宋代）

妙道微言早自知，钧衡何事器君迟。
连墙并屋相从久，耸壑昂君此去宜。
画省含香修故事，云台呼仗请私仪。
想君清直家风在，好为朝廷作伯夷。
铅山立春六言二首 其一
朱熹（宋代）

雪拥山腰洞口，春回楚尾吴头。欲问闽天何处，明朝岭水南流。
至日依韵和老杜五首 其三
邹浩（宋代）

黄宫初气重氤氲，喜色朝来便着人。知有归期亲望我，更无它事我思亲。

堂前献寿开金盏，岭外蒙恩戴玉宸。一笑承颜胜六印，功名岂复羡仪秦。
北山别业三十八咏 其三十一 云山不碍楼
陈樵（元代）

飞花堕地柳依墙，很石侵檐径草香。人道峡中无落月，我疑肘后有垂杨。

庭虚只放溪云度，水浅不妨松影长。却忆壶中天地阔，十洲烟雨正茫茫。
思佳客
陈允平（宋代）

玉辔青骢去不归。锦中频织断肠诗。窗凭绣日莺声婉，帘卷香云雁影回。

金缕扇，碧罗衣。蝶魂飞度画阑西。花开花落春多少，独有层楼双燕知。
送王使君移镇淮南
钱起（唐代）

共许徐方牧，能临河内人。郡移棠转茂，车至鹿还驯。

吏事嘉师旅，鸳行惜搢绅。别心倾祖席，愁望尽征轮。

紫诰徵黄晚，苍生借寇频。愿言青琐拜，早及上林春。
胡枢横山堂
葛立方（宋代）

朱甍碧瓦市廛远，绕舍泉啼山复横。
胜处争长浑仆妄，乱来有此几卿。
巳公茅屋实父子，裴氏午桥真弟兄。
竟日倚栏天外眼，世间轩冕一毫轻。
再之金州次向阳堡作
多隆阿（清代）

山峰高复高，海水深复深。水深钟锦贝，山高毓黄金。

居人施网罟，垂钓验浮沈。开矿不辞瘁，披沙著意寻。

近海拾海月，近山搜山林。但得衣食足，已慰百年心。

东望孛兰堡，城砖古苔侵。西望石河驿，乔木郁成林。

烽台颓欲尽，太平已至今。且自玩山水，陇首听鸣禽。
丁婆井
桑调元（清代）

危壁滴琤潺，仿佛水乐意。溔演蓄苍麓，终岁清景閟。

泉德类高人，窅无出山志。有时喧浴鹄，未许奔渴骥。

园夫日搰搰，用力灌寒翠。抱瓮岂不劳，似谓厌机事。

岩{氵众}流暗脉，滂沛秋雨至。澄泓潴上方，留润{衤加}纱地。
借得公馆养疴
罗钦顺（明代）

拟借禅林暂托居，偶临公馆更清虚。门前尽日无车马，一味薰风养病躯。
酬乐天登乐游园见忆
元稹（唐代）

昔君乐游园，怅望天欲曛。今我大江上，快意波翻云。

秋空压澶漫，澒洞无垢氛。四顾皆豁达，我眉今日伸。

长安隘朝市，百道走埃尘。轩车随对列，骨肉非本亲。

夸游丞相第，偷入常侍门。爱君直如发，勿念江湖人。
静而善应
释重顯（宋代）

对扬殊特本同参，谁自辽空强指南。
今古不存师弟子，一轮秋月印寒潭。
吴长组徵诗为杜毅斋开酒禁 其一
倪元璐（明代）

糟风容易感冲龙，各路诸侯望饮烽。为报陶潜莲社散，生天岂及酒泉封。
书事七首
时少章（宋代）

莫为蒲骚举高趾，边情转眼又千回。
吴房小败宁非计，防后飞军雪里来。
金陵禁林有感
潘阆（宋代）

六代繁华难重问，此时兴废动吟情。
空流一带秦淮水，朝暮惟闻鸣咽声。
与南村夜话用周伯明韵兼寄时行
顾清（明代）

江海重来二十春，中间人事几回新。朝端我正怀莘老，谷口谁回画子真。

吟倚石台云绕足，醉褰风幔月迎人。扁舟便得从君去，先过张翰觅紫莼。
自纪
释文珦（宋代）

生无机巧姿，所贵唯实践。
探玄发尽霜，穷胜足重研。
渡水识归源，看云悟舒卷。
宁教身不遭，颇谓首难俛。
余年辞畏途，灭迹向绝巘。
形骸未全枯，嚣烦幸俱遣。
中心本难诬，万事不欲辩。
手把楞伽经，交趺对炉篆。
五月葡萄结颗二首 其二
黄省曾（明代）

美实垂垂紫末齐，长枝宛宛翠交低。酒分王母知仙品，种逐将军自远携。

莫遣候禽窥竹户，不教珍果落花泥。相如赖尔除消渴，少妇时能捧绿闺。
和令狐相公晚泛汉江书怀，寄洋州崔侍郎阆州
刘禹锡（唐代）

雨过远山出，江澄暮霞生。因浮济川舟，遂作适野行。
郊树映缇骑，水禽避红旌。田夫捐畚锸，织妇窥柴荆。
古岸夏花发，遥林晚蝉清。沿洄方玩境，鼓角已登城。
部内有良牧，望中寄深情。临觞念佳期，泛瑟动离声。
寂寞一病士，夙昔接群英。多谢谪仙侣，几时还玉京。
拟行行重行行
郑会（宋代）

行行重行行，忆君行路难。
十步九萦折，一峰千巑屼。
空山叫猿猱，老石藏{搀去扌加犭}{左戋右虎}。
美人隔千里，西游何当还。
鬓发日已老，带眼日已宽。
孤灯照残梦，雨滴芭蕉寒。
所思不可见，悒悒清夜阑。
海棠盛开与稚辛似斋二弟同赋四首 其一
郑孝胥（清代）

晓日蠲寒雾乍开，忽惊绝艳立苍苔。破颜自擅生天质，顾影难凭倾国媒。

脂水粉痕空写照，浓春好梦费疑猜。赞皇花木曾成记，忍道根从海外来。
仙岩山居 其一
慧秀（明代）

茅屋青岩半，云来路已迷。树深松鼠竞，花暗竹鸡啼。

绝壁吹寒瀑，空潭饮素霓。日斜山影里，樵语下前溪。
摊破浣溪沙
佚名（宋代）

相恨相思一个人。柳眉桃脸自然春。别离情思，寂寞向谁论。
映地残霞红照水，断魂芳草碧连云。水边楼上，回首倚黄昏。
从端州采砚归有作 其二
屈大均（明代）

万里江飞匹练过，小湘大路峡嵯峨。烟波疍女鸣榔少，风俗龙须织席多。

翡翠墟边丛水带，芭蕉林外尽山螺。归舟此度欢无极，采得青花自烂柯。
东山图赞 谢安石
叶梦得（宋代）

韫玉于山，烨然不枯。我观此容，非山泽儒。却顾何为，东山之陟。

如何淮淝，乃折此屐。
丘子野表兄郊园五咏 其二 荼蘼
朱熹（宋代）

结楥遂芳植，覆墙拥深翠。还当具春酒，与客花下醉。
和吴帅古灵祠堂韵
林希逸（宋代）

学问功深笔砚灵，南来题咏遍吾闽。诗书礼乐宗元帅，俎豆衣冠友昔人。

颜色如存满梁月，襟怀长想浴沂春。新成翚革添吟句，传入图经字字珍。
惆怅词
李攀龙（明代）

休将翡翠绾金针，不折芙蓉缀玉簪。谁见云中双比翼，空传月下两同心。
胡笳曲
佚名（唐代）

月明星稀霜满野，毡车夜宿阴山下。
汉家自失李将军，单于公然来牧马。
悯旱
邵雍（宋代）

正要雨时须不雨，已成灾处更成灾。
如何百谷欲焦烂，遍地止存蒿与莱。
蜘蛛
蒲寿宬（宋代）

轻丝出皤腹，口织不用梭。
前身岂虞人，所食在网罗。
茆栏亦可罥，如此豸者何。
适蒙折简见约烹茶再次前韵
周必大（宋代）

清明过后日初迟，春服成时瑟渐希。
浪蕊总随流水远，名花独待羽觞飞。
催开已奏清平调，唱彻犹须金缕衣。
活火新泉太清绝，何如沉醉咏而归。
卓锡泉
释古诠（明代）

灵泉临皓月，空水共圆明。一掬能探砥，千瓢任取盈。

饮思仁智力，沁得梦魂清。挹取军持下，能令烦热轻。
句
王随（宋代）

候馆虚窗晴月色，野桥疏树暮蝉声。
壶中天（寿妇人又良人登科·七月初二）
周申（宋代）

秋来两日，因个甚、鸟鹊侵晨传喜。却是常娥亲姊妹，降作人间佳丽。黛柳长青，官梅稳亲，镜里春明媚。花颜难老，寿杯频劝浮蚁。

闻道潇酒才郎，天庭试罢，名挂登科记。昨夜凉风新过雁，还有音书来寄。千万楼台，三千粉黛，今在谁家醉。归来欢笑，一床真个双美。
送苏录事赴虢州
郭霖（宋代）

白首旧相知，茅津此去时。马骄青草色，柳绾绿烟丝。

落日曹瞒垒，荒城虢仲祠。圣朝深雨泽，宁必叹衰迟。
元夕题灯龛四首
程公许（宋代）

期会从教迫星火，弦歌我自乐春风。
欲知政理和平处，都在邦人笑语中。
澄江寓舍夜雨偶成
顾敏恒（清代）

萧萧凉雨满江城，水国秋风感慨生。凫鹤短长宁有定，鸡虫得失未须争。

寒云远树归鸿影，细雨疏镫落叶声。不识浅斟低唱好，等闲抛却换浮名。
题归宗寺
喻良能（宋代）

寺因逸少曾为宅，峰自秦皇已得名。
不独山南称最古，故应江左号尤清。
路趋绛阙山梁险，奁隐金轮石镜明。
谁信尘埃倦游客，西风还许杖藜行。
仙乐侑席
吕岩（唐代）

曾经天上三千劫，又在人间五百年。腰下剑锋横紫电，

炉中丹百起苍烟。才骑白鹿过苍海，复跨青牛入洞天。

小技等闲聊戏尔，无人知我是真仙。
少年游
温镗（宋代）

东风先报上林春。枝上晓莺新。凌虹御气，鞭鸾翳凤，来辅玉晨凌。

稳步丹墀青云路，金鼎侍凋羹。南极光中，五云多处，长伴老人星。
青箬亭
谢翱（宋代）

青山何处似，疑是剡溪傍。采箬无人到，生莎满径荒。

水交难辨色，花和不同香。归路逢樵子，麻衣草结裳。
嵩山十志十首。金碧潭
卢鸿一（唐代）

金碧潭者，盖水洁石鲜，光涵金碧，岩葩林茑，有助芳阴。

鉴空洞碧，道斯胜矣。而世生缠乎利害，则未暇游之。

词曰：

水碧色兮石金光，滟熠熠兮濙湟湟。泉葩映兮烟茑临，

红灼灼，翠阴阴。翠相鲜兮金碧潭，霜天洞兮烟景涵。

有幽人兮好冥绝，炳其焕兮凝其洁，悠悠千古兮长不灭。
偶成
石延年（宋代）

年去年来来去忙，为他人作嫁衣裳。
仰天大笑出门去，独对春风舞一场。
赠崔秋浦其三
李白（唐代）

河阳花作县。
秋浦玉为人。
地逐名贤好。
风随惠化春。
水从天汉落。
山逼画屏新。
应念金门客。
投沙吊楚臣。
草堂路遇大风二首 其二
孙觌（宋代）

云屋互出没，风扇自阖开。孤舟系桑本，一曲并岩隈。

翠甲连筐载，赪鳞贯柳来。殷勤慰牢落，为覆掌中杯。
施教授到官两载 其一
韩淲（宋代）

虽为三年淹，已有两载速。良晤不易逢，幽魂恐难续。

青山照孤城，流水在空谷。忘机在白鸥，勿笑牵黄犊。
句 其五
杜捍（宋代）

上就巾子头，轩昂成皂盖。
渡黄河
白衣保（清代）

击楫金堤下，中流望眼开。水从天上落，人自日边来。

废垒寒烟白，荒墩画角哀。夷门知不远，吊古独徘徊。
同舍弟泛舟西湖登昼锦堂步至紫翠亭望懒堂景物怀故龙舒先生
王庭秀（宋代）

城中十顷湖，云水相演漾。春风破冰谷，拍岸新流涨。

平铺鸭头破，澹沲葡萄酿。朱甍媚孤屿，梵宇丽相向。

万瓦生清晖，千花联锦帐。晨曦照炯炯，芳气浮泱泱。

日暮姿态妍，烟霞渺空旷。谁将水仙镜，聊借诗人仗。

卧护五羊城，追怀老诗将。微吟示清野，鏖战得闲放。

变化无端倪，虚无落名状。坐令湖上景，胜绝神宇王。

当时经行地，藻丽随屦杖。斯人今则亡，物色亦摧丧。

它年牛马走，曾拜丈人行。尘埃久漂泊，岁月成漫浪。

问讯懒堂居，
望春偶书
黄庶（宋代）

信马寻春上古原，天工一幅绣平川。
花应笑我将诗句，便当游人费万钱。
减字木兰花 缙山川有三观，皆有阳字，此间
尹志平（元代）

三阳道士。坐对云峰谈不二。万法如通。尽在忘机冷笑中。无明实性。此理难诠如何证。要证元初。认取高空秋水孤。
至日遥和梁药亭夜集之作同用东韵
陈恭尹（清代）

子半阳生羲画中，此心遥与故人同。日添一线行将北，月到三更上自东。

茗熟未销文武火，梅开不厌往来风。草堂各有吟诗客，白发萧萧两老翁。
晚过三山
陶安（明代）

寒江浸天影，暮色接苍茫。帆落波迎棹，船虚月到床。

断矶成豕突，平渚衍蛇长。黄帽齐宣力，知吾去意忙。
出居十六咏·寒泓
方岳（宋代）

子盍观於泉，遇险维其止。
流行非所知，一寒清到底。
登郡楼望严陵钓台
田锡（宋代）

溪上严陵古钓台，倚楼凝望自徘徊。先生能保孤高节，英主尝师王霸才。

日暮白云迷草莽，岸平春水浸莓苔。登临不尽微吟兴，花落东风首重回。
元夕八首
陈世崇（宋代）

苍头喝道烛光微，梅压乌云柳压眉。
打块成团娇又颤，闹蛾簇簇翠冠儿。
送二友生归宜阳
齐己（唐代）

二生俱我友，清苦辈流稀。旧国居相近，孤帆秋共归。

残阳沙鸟乱，疏雨岛枫飞。几宿多山处，猿啼烛影微。
折杨柳
杨巨源（唐代）

水边杨柳曲尘丝，立马烦君折一枝。
惟有春风最相惜，殷勤更向手中吹。
经湛长史草堂
吕渭（唐代）

岩居旧风景，人世今成昔。木落古山空，猿啼秋月白。

谁同西府僚，几谢南平客。摧残松桂老，萧散烟云夕。

迹留异代远，境入空门寂。惟有草堂僧，陈诗在石壁。
七夕谢孟漕品味
项安世（宋代）

金井琅玕戒女功，木桃瓜李奏民风。
天河夜酌尊罍满，帝子秋盘饼饵丰。
戢戢玉莲参藕艇，忻忻火枣会梨宫。
星轺著意来看客，不与寻常乞巧同。
法曲献仙音 经故人所居用张玉田韵
王策（清代）

时有鸦啼，绝无人影，落叶满堤飘捲。惨不成游，认来非梦，渔汀飘湾寒浅。

恨半尺、新苔土，生遮故人面。

暗风软。吹不去、飘天哀怨。纵漾尽今愁，难消前感。

面也几曾遮，吟心头、昼夜长见。歌些声枯，但叠将、素纸裁剪。

奈并刀未下，已满泪珠斑点。
鄂渚留别李二十一表臣大夫
刘禹锡（唐代）

高樯起行色，促柱动离声。欲问江深浅，应如远别情。
怀明叔三首
赵蕃（宋代）

结交不在早，倾盖有余欢。
愧比陈蕃榻，犹吾陋巷箪。
新来几日别，无计百忧宽。
世俗轻交态，相期在岁寒。
初春滕方伯支学宪招饮药洲药洲南汉离宫有池今名白莲池畔有九曜石 其二
叶春及（明代）

晚入梅花渡，春移菡萏舟。星辰随棹散，河汉抱尊流。

说法龙潜听，论诗蚁任浮。济川公等在，吾道已沧洲。
两头纤纤
范成大（宋代）

两头纤纤探官茧，半白半黑鹤氅缘。
腷腷膊膊上帖箭，磊磊落落封侯面。
赠山人沈广汉
晃冲之（宋代）

禅房白几静无尘，野服黄冠意甚真。
避世全生深得策，闭门谢客亦高人。
忍情断酒非关病，随意收书不计贫。
近约嵩阳陈叔易，趁移丹灶过残春。
好事近（卢佥判席上）
赵彦端（宋代）

草草复匆匆，相见也还相忆。记取梦魂诗思，似水光山色。

清音堂下一扁舟，谁主又谁客。休厌一杯相劝，看梅梢将白。
句
徐似道（宋代）

索醉宁倾问字酒，忍饥不取作碑钱。
一落萦
辛弃疾（宋代）

羞见鉴鸾孤却。倩人梳掠。一春长是为花愁，甚夜夜、东风恶。
行绕翠帘珠箔。锦笺谁托。玉觞泪满却停觞，怕酒似、郎情薄。
阳春曲·别情
王伯成（元代）

多情去后香留枕，好梦回时冷透衾。闷愁山重海来深。独自寝，夜雨百年心。
杭川八景 其三 九峰晴旭
黄镇成（元代）

朵朵芙蓉倚碧天，溪光岚影蔼晴烟。望中佳致堪图画，疑在匡庐五老前。
示外生
严维（唐代）

牵役非吾好，宽情尔在傍。经过悲井邑，起坐倦舟航。

相宅生应贵，逢时学可强。无轻吾未用，世事有行藏。
竹枝词
赵承光（清代）

红栏曲曲水平桥。香尽莲衣柳又凋。梦绕银河愁认镜，梧桐夜雨美人蕉。
夜起
艾畅（清代）

梦回残酒醒，披衣惬幽步。帘动袅天风，庭虚渍香露。

天心澄夜阑，积气暖空素。斜月不到地，光淡桂花树。

何处得秋愁，寂寞啼蛩诉。
又嘲屏墙
裴略（唐代）

高下八九尺，东西六七步。突兀当厅坐，几许遮贤路。
曾子宣郡太挽词二首 其二
苏辙（宋代）

安舆遍西北，丹旐历江湖。存没终无憾，哀荣两得俱。

新封崇马鬣，馀福荐浮图。家法蘋蘩在，空堂始一虞。
烟雨楼
郑侠（宋代）

层梯叠构倚穹苍，烟雨江山见涉茫。
人是神仙来镇守，物随时节亦循良。
静铺紫翠资吟兴，时作霏微助岁穰。
岂比啼独兼啸鬼，浪将愁恨向潇湘。
仙人居处即鳌宫，更作层楼峭倚空。
群岫西来烟漠漠，大江南去雨蒙蒙。
花镳柳策熙怡裹，耘笠渔衰笑语中。
别有夜楹千里月，凭栏清兴与谁同。
次韵朱通判严上舍
陈造（宋代）

蜀庄漂泊阖闾城，独向陶朱意气倾。
诗写闲情易为好，雨鏖炎暑欲争清。
居同蚁穴晴犹闭，归笑鸠巢老未营。
久拟投君渠保社，援毫空复可怜生。
棹雪
叶茵（宋代）

放船中流天模糊，淅淅霎霎鸣茭芦。
万顷刹那成玉壶，柔舻荡漾歌吴歈。
老渔直前相招呼，骨相子猷洵且都。
其人岂是斯人徒，相顾而笑掀虬须。
汝为汝兮吾非呈，剡溪风影今何如。
谁能为人作画图，予方夺臂持竿独钓于江湖。
浣溪沙·十二红帘窣地深
纳兰性德（清代）

十二红帘窣地深，才移刬袜又沉吟。晚晴天气惜轻阴。
珠衱佩囊三合字，宝钗拢髻两分心。定缘何事湿兰襟。
破山寺
李光（宋代）

招提清绝冠诸方，溪绕山围胜气藏。好在池塘存旧址，依然花木隐禅房。

风生殿阁元无暑，雨后松篁自有香。日暮不教清兴尽，更登绝顶瞰微茫。
颂古六首
释咸杰（宋代）

贤圣法来未曾杀，而今断这一刀休。
果然葛怛胸中落，笑杀灵山老比丘。
句
萧崱（宋代）

得谤何须囊薏苡，工骚且自制芙蓉。
游山联句
董纪（明代）

皇帝十八年，立夏前二日。烟消雨开霁，天朗云献矞。

舞雩咏既罢，兰亭会方毕。农人将勤动，我辈俱暇隙。

良辰每难逢，乐事安可失。放舟中山寺，借榻半云室。

登临戒匆匆，历览期一一。凤凰飞不去，干将对相屹。

仗此泉石缘，已我烟霞疾。评诗遇支遁，看画思摩诘。

茗瀹先春芽，香集远方物。空谷应群响，清风生两腋。

庖厨绝荤膻，杯盘示真率。锦棚脱稚子，火剂供崖蜜。

蔬品芥台辣，饼饀藤花馝。点筹督酒令，挑灯检书帙。

赌联弥明句，窘阁侯喜笔。墨枯草书滞，韵险奇语出。

谈禅石点头，促席月在膝。同行尽能作，兹游可无述。
邂逅孙子仪于临安喜而赋诗并怀子进子肃
赵蕃（宋代）

车尘高没人，欲障无能施。
忽逢故人面，如濯清涟漪。
客居纵荒凉，聊复具酒卮。
劳苦数语外，论事仍索诗。
长年口欲棘，一笑为解颐。
怀哉二难兄，何由会埙篪。
别黄岩范令
孙应时（宋代）

庆历诸名卿，四海标一范。
堂堂元佑相，人望复不减。
江河源流大，终华峰峦崭。
远优士会变，讵作栾书黡。
君侯大雅士，渊然粹家范。
春风花气馥，秋月寒江湛。
贞刚谢瑕缺，洁白消黕黤。
驱车问前躅，云露声轞轞。
牛刀亦何为，游刃初不斩。
解令襦胯民，桁杨戒无犯。
时情互醒醉，世味各辛鹻。
安知国中狂，正欠秋牙喊。
丈夫自有在，细故非所歉。
岂无昆明池，著此黄龙舰。
伊余秉微尚，顾瞻随軓軓。
威仪觌麒凤，冠緌笑蝉{上范下虫}。
吾徒本平旷，谁能事险巉。
相知意气得，欲别精神黯。
东风动绮席，潮湿带晴槛。
为公醉登舟，离襟不能掺。
浣溪沙（贸人女晬）
游稚仙（宋代）

晬日先联瑞日红。寿星明照寿筵中。庆门乐事正重重。

明日贾逵添戏彩，异时李汉看乘龙。鱼轩玉轴定荣封。
和集贤相公西溪侍宴观竞渡
吴融（唐代）

片水耸层桥，祥烟霭庆霄。昼花铺广宴，晴电闪飞桡。

浪叠摇仙仗，风微定彩标。都人同盛观，不觉在行朝。
腊八
释函可（明代）

畏寒谁复睹明星，破寺柴门手自扃。负屈以来经廿载，任教风雪夜冥冥。
席上有唱欧公送刘原甫辞者次日又有唱东坡三
晁说之（宋代）

龙门不见鬓垂丝，莫唱平山杨柳辞。
纵使前声君忍听，后声恼杀木肠儿。
易水怀古
马戴（唐代）

荆卿西去不复返，易水东流无尽期。

落日萧条蓟城北，黄沙白草任风吹。
清沼寺
张澄（宋代）

野山萦小树，翠麓访禅家。殿古灯无焰，霜浓菊自花。

寒烟深橘柚，杂树矫龙蛇。归路绵冈陇，寒风舞冻鸦。
句
翁自适（宋代）

鸦趁犁翻争啄食，蜂粘絮落苦贪香。
春光好·去年曾寿生朝
葛立方（宋代）

去年曾寿生朝。正菊黄、初舒翠翘。今岁雕堂重预宴，梨雪香飘。明年应傍丹霄。看宝胯、重重在腰。鹊尾吹香笼绣段，且醉金蕉。
柬仲至帑辖蹈中理丞
韩淲（宋代）

三吴一都会，驾言舒我忧。洞门俨彫戟，通术交华辀。

清晨皇居俨，五云更飞浮。阳光从东升，星月烂欲收。

垂绅奉明主，靡爵班彻侯。上拟成康隆，下则皋夔俦。

弓矢既载櫜，礼乐次第修。子惠四海民，庶几疮痍瘳。

眇欤虮虱臣，守藏独夷犹。交旧未忍遗，乘轩为绸缪。

适歌慨以慷，鲁酒献且酬。徂年倏已冬，秃发不满头。

如知山泽臞，昧昧徒好修。
句 其一
方丰之（宋代）

天女终降大居士，登伽惟挠小乘禅。
题师岩卿蒲中八咏 其八 王屋飞湍
陈庚（宋代）

表圣当年爱此山，倚楼终日看飞湍。后人空饮贻溪水，不学先生便挂冠。
象耳山
袁倚（宋代）

昔闻神龙蟠九渊，今睹大象夫诸天。
何年幻此一佛国，两耳不动山苍然。
上乘菩萨踞其上，妙千手眼人大千。
众生颠倒梦始觉，热闰得汗诸魔跧。
两客游山饮崖泉，拍手唤醒书台仙。
一邱一壑傥如愿，同竟大悲香火缘。
听琴
方岳（宋代）

宁食三斗尘，不受缓歌双黛颦。
宁食三斗葱，不受急管融春风。
吾二三子相知心，平时比之双南金。
扣门剥啄倒屐出，喜我谓我山水淫。
墙头呼酒意颇急，何以侑之霹雳琴。
太虚为室月为烛，悠然此意无古今。
山空江静夜如水，但见四岸花木深。
大声久不入人听，谁复好古同风襟。
自非我辈但痴坐，哙等之俗难砭针。
神乐道院分咏枸杞
王弼（明代）

簇簇红霜映石坛，高标留借野人看。风光牵挽藤三尺，秋色扶持竹半竿。

本草性凉消内热，仙家味苦带儒酸。向来肺为忧时渴，欲卧篱根待一餐。
至清湘驿和己酉壁间韵
李曾伯（宋代）

冰霜染得鬓毛深，又复钩辀听岭禽。
老马已非筋力旧，好山重见面颜今。
地饶风物皆春意，天念尘烦为午阴。
转首十年成一梦，龙蛇满壁富新音。
大阳成汤殿内芝草诗
刘泳（宋代）

新构汤祠映碧成，梁间瑞草表虔诚。
也同□□寒光润，气禀元精素南清。
神爵五茎难比□，建□三本未为荣。
烝民共喜嘉祥异，和气时臻□□平。
浪淘沙 虬髯客传
沈鹊应（清代）

越国意扬扬。不惜红妆。剧令深夜出严装。蹀躞叩门茅店里，颜夜仓皇。

慧眼识三郎。委地青长。虬髯顾盼思如狂。锁钥尽教将一妹，来佐秦王。
三乡驿楼伏睹玄宗望女几山诗，小臣斐然有感
刘禹锡（唐代）

开元天子万事足，唯惜当时光景促。三乡陌上望仙山，

归作霓裳羽衣曲。仙心从此在瑶池，三清八景相追随。

天上忽乘白云去，世间空有秋风词。
览妙喜和尚衡阳示众
释慧空（宋代）

海蚌直儱侗，不类海蠡儿。
开口便见胆，也好与一槌。
蕲春听琵琶五首
孔武仲（宋代）

北踏胡霜汉马骄，千秋琴调思娇娆。
华堂夜饮灯如书，共听新声不寂寥。
玉楼春 其一 宫恩庄上元日，鹊营四巢于楼栋志喜
夏言（明代）

小园昨夜东风到。雪里梅花开放早。华堂灯火庆元宵，宫庄又喜添佳兆。

高楼画栋支林杪。灵鹊双双结巢巧。定知麟阁产麟驹，更看凤池传凤诏。
送方与义赴资阳得读字丙辰斋居作
顾清（明代）

阳精行天明四目，孽狐潜形狡兔伏。太微郎位发光润，万里炎荒起迁逐。

平生未识晋鄙阳，邂逅幸饯忠州陆。男儿有身许家国，风波雨云随反覆。

资阳虽远实壮县，次第皇恩此牵复。古来直躬多坎坷，毕竟纲常系吾属。

眼前琐细犹不弃，如君岂合长碌碌。天衢峥嵘岁华尽，车轮宵脂马晨粟。

峨嵋西南望松桂，已觉春阳动幽谷。从来自许百鍊钢，此去人看九秋菊。

微之一折轻自坏，元城百挫无转足。两公遗事炳丹青，牙签时整西风读。
金菊对芙蓉
冯取洽（宋代）

渚荷花，醉中走笔用篁栗韵庚寅

宝镜缘空，玉簪点水，荡摇千顷寒光。正江妃月姊，斗理明妆。扶阑一笑开诗眼，少容我、吟讽其旁。一川风露，满怀冰雪，云海弥茫。

不妨倚醉乘狂。问天公觅取，几曲渔乡。听小楼哀管，偷弄初凉。夜深欢极忘归去，锦江酿透碧＿香。对花无语，花应笑我，不似张郎。
望岳
杜甫（唐代）

岱宗夫如何？齐鲁青未了。
造化钟神秀，阴阳割昏晓。
荡胸生曾云，决眦入归鸟。( 曾 同：层)
会当凌绝顶，一览众山小。
送胡子企大夫还台
郭祥正（宋代）

联镳出梅山，倏然二十载。君尝佐天府，我遂泛云海。

音书鱼雁绝，梦寐想风采。营车忽来过，笑语珠璀璀。

故交悉相忘，而君独不改。天王尧舜资，化柄付良宰。

网罗收鸿鹄，台阁茂兰茝。君归必殊显，发策救民痗。

形容入凌烟，丹青永无浼。使我观太平，白首甘冻馁。
万州下岩二首
黄庭坚（宋代）

寺古松楠老，岩虚塔庙开。
僧缘蚕麦去，官数荔支来。
石室无心骨，金铺称意苔。
若为刘道者，拽得鼻头回。
齐安江头别何氏兄弟舟中得四绝句 其四
李彭（宋代）

岩岩五老古须眉，似对幽人歌采薇。汉事烦公即调护，蒲轮飞诏盍来归。
众香桥
郭印（宋代）

标名何所谓，物色正相当。
堆雪酴醿洁，披风菡萏香。
菊从秋后发，梅向腊前芳。
眼界无多地，纵横亘十方。
感寓 其十八
朱诚泳（明代）

我家有美玉，人言出昆冈。清姿温且润，素质坚以刚。

珊瑚让精彩，水精失辉光。玉人一入手，珍重无时忘。

琢磨借沙石，切磋付刀铓。雕镌制瑚琏，专攻作圭璋。

神明许相与，君子良可方。但恐珷玞混，弃置令人伤。
十一日同诸友登南台二绝
陈文蔚（宋代）

万里秋风约我曹，俯观阛阓总尘劳。
跻攀不藉登山屐，身世从知本自高。
道卿学士领二浙漕赋得酒
韩琦（宋代）

倾酿留佳客，秋亭弭使旄。奉觞归养切，行算别魂劳。

上若名乡归，长安美价高。清怀思酌水，惠政忆投醪。

论德堪成颂，评诗更助豪。行闻趋节觐，同我怨持螯。
火树 其二
孙传庭（明代）

煖艳围红玉，偏宜月下逢。辉煌侵夜色，雕镂失天工。

长养非关雨，飘零岂待风。莫疑枝叶异，玉树本青葱。
赠崔侍郎
李白（唐代）

黄河二尺鲤，本在孟津居。点额不成龙，归来伴凡鱼。

故人东海客，一见借吹嘘。风涛倘相见，更欲凌昆墟。
寄郑员外
张继（唐代）

经月愁闻雨，新年苦忆君。何时共登眺，整屐待晴云。
折荷有赠
李白（唐代）

涉江玩秋水，爱此红蕖鲜。
攀荷弄其珠，荡漾不成圆。
佳人彩云里，欲赠隔远天。
相思无因见，怅望凉风前。
十月朔过殿
孔武仲（宋代）

平晓清风响北林，大明宫殿肃阴阴。
雕舆来息云天上，黼座遥瞻斗极深。
庭广袍衣自相照，朝回幡盖尚余音。
太平文物多师古，想望汉唐犹视今。
南歌子
晁端礼（宋代）

月到中秋夜，还胜别夜圆。高河瑟瑟转金盘。三十六宫深处、卷帘看。

香雾云鬟湿，清辉玉臂寒。寻常岂是不婵娟。吟赏莫辞终夕、动经年。
送许季韶粹桂林
李洪（宋代）

尺五天边看颉颃，参辰出处九星霜。
未令掌诰吟红药，屡喜嘉言贡皂囊。
怀绂寓居欣会弁，监州岁晚客殊方。
柱林赖有诗书帅，好共骖鸾上玉堂。
缘识 其十三
赵炅（宋代）

五恶贪嗔皆自起，高深海岳犹穷矣。无明发在一时间，对面如同千万里。
题闵葆之尊人筱白先生遗画二首 其二
夏孙桐（清代）

故国徵文藻，楹书泽未徂。清芬留笈秘，大雅见轮扶。

述德丹青引，笺骚草木图。画人曾辑录，晚睹惜遗珠。
天竺
郑善夫（明代）

旬有五日不出户，阑风伏雨寒萧萧。偶尔寻僧入三竺，多方索梅穷六桥。

黄精紫蕨亦自饱，瑶草璚花还见招。旌旄满山江浪恶，腐儒解组为渔樵。
和韧叟归耕釜麓出都感赋元韵 其二
吴重憙（清代）

伊人露白更葭苍，宾雁俄看起一行。共叹崦嵫新岁月，幸联桑梓旧家乡。

诗人历下推庭实，野语齐东署弁阳。说我故园耆宿事，风流文达记沧浪。
将之饶州，江浦夜泊
白居易（唐代）

明月满深浦，愁人卧孤舟。烦冤寝不得，夏夜长于秋。

苦乏衣食资，远为江海游。光阴坐迟暮，乡国行阻修。

身病向鄱阳，家贫寄徐州。前事与后事，岂堪心并忧。

忧来起长望，但见江水流。云树霭苍苍，烟波澹悠悠。

故园迷处所，一念堪白头。
曲木咏
释文珦（宋代）

拥肿仍卷曲，知经几度春。
斯能无用者，绝似养生人。
傥曰堪绳墨，安能逭斧斤。
良材有何好，只以自灾身。
晦日昌甫见过因约伯皋小饮黄守继至三首
袁说友（宋代）

靖州太守诗自佳，留连浊酒看残花。
涧上久矣无此乐，落拓尤怜云月家。
送蔡山人
高适（唐代）

东山布衣明古今，自言独未逢知音。识者阅见一生事，

到处豁然千里心。看书学剑长辛苦，近日方思谒明主。

斗酒相留醉复醒，悲歌数年泪如雨。丈夫遭遇不可知，

买臣主父皆如斯。我今蹭蹬无所似，看尔崩腾何若为。
升堂颂古五十二首 其三十三
释怀深（宋代）

扫地泼水相公来，人人明镜挂高台。碧油幢下呵呵笑，青眼何妨特地开。
和子瞻宿临安净土寺
苏辙（宋代）

四方清净居，多被僧所占。
既无世俗营，百事得丰赡。
家居每纷薄，奉养出寒欠。
昔年旅东都，局促吁已厌。
城西近精庐，长老时一觇。
每来获所求，食饱山茶酽。
尘埃就汤沐，垢腻脱巾韂。
不知禅味深，但取饥肠餍。
京城苦烦溷，物景费治染。
吴都况清华，观刹吐光艳。
石矼度空阔，泉溜泻深堑。
经过未足多，终老应长歉。
居拟苏武四首
汪元量（宋代）

皎皎云间月，灼灼我室闾。
酣歌美长夜，清辉丽高隅。
征夫许报国，将使万里途。
是时吹寒风，晨起驱行车。
仰视天文乖，俯视长江殊。
良友惜远别，执手相踟蹰。
清时不屡好，嘉会难再娱。
万里一失所，中道将何如。
愿子著明誓，善保千金躯。
元会诗五首
宋祁（宋代）

阳秋履端月，象魏布和辰。
解辫穹庐使，吹笙萍野宾。
帝晖仍接昼，皇泽共成春。
盛礼年年睹，祥祺日日新。
恭和御制赐进士诗韵二首 其一
袁说友（宋代）

云汉昭回下建章，鸾翔凤翥灿龙光。宸奎错落皆谟训，圣语丁宁示抑扬。

自古求言开数路，只今兼听极群方。一篇默寓忧勤意，正为成王不敢康。
游北观
许衡（元代）

扶杖古城荒，飘然意可伤。道宫烟锁树，农舍雨颓墙。

捕吏翻疑寇，平人却笑狂。长吁空仰首，天际正苍苍。
送李正字之蜀
武元衡（唐代）

已献甘泉赋，仍登片玉科。汉官新组绶，蜀国旧烟萝。

剑壁秋云断，巴江夜月多。无穷别离思，遥寄竹枝歌。
雨过至城西苏家
黄庭坚（宋代）

飘然一雨洒青春，九陌净无车马尘。
渐散紫烟笼帝阙，稍回晴马丽天津。
花飞衣袖红香湿，柳拂鞍鞯绿色匀。
管领风光唯痛饮，都城谁是得闲人。
桐江舟中
胡仲弓（宋代）

推篷纳山色，愁坐对黄昏。雨过天无翳，舟行水有痕。

钟声来远寺，犬吠隔烟村。柳下渔人屋，收罾早闭门。
上汪内相
黄公度（宋代）

天意恢炎历，星躔降昴精。典刑存大雅，领袖属名卿。

出入三朝旧，青冥万里程。磨铅周太史，视草汉承明。

词采今宗匠，艰危急老成。邃旒方侧席，高纛尚专城。

卜筑鄱阳外，悬弧晋水清。先君桃李荫，比屋裤襦声。

昼永黄堂梦，春晴绿野耕。日边稽召节，幕下及称觥。

盛业期伊吕，脩龄颂老彭。一麾难久借，四海欲休兵。
【中吕】喜春来过普天乐
赵岩（元代）

琉璃殿暖香浮细，翡翠帘深卷燕迟，夕阳芳草小亭西。间纳履，见十二个粉蝶儿飞。一个恋花心，一个搀春意。一个翩翻粉翅，一个乱点罗衣。一个掠草飞，一个穿帘戏。一个赶过杨花西园里睡，一个与游人步步相随。一个拍散晚烟，一个贪欢嫩蕊，那一个与祝英台梦里为期。
归猿洞
陈长镇（清代）

夕阳绕山背，荒径明虹霓。入洞寒烟积，彷佛闻猿啼。

幽谷若有人，峡雨暗已西。一体倏变化，人物理固齐。

梧叶冷秋风，零落蕙草萋。馨香当岁暮，寻芳意已迷。

防身铸吴钩，须时斩鲸鲵。不遇白袁公，寒光委尘泥。

却思赋芧者，渺渺白云低。
相逢行
黎淳先（明代）

人生无百年，动如参与商。安得皓首人，常结少年场。

之子皆英皓，意气凌穷苍。千仞万岧峣，睇览匪寻常。

青云生衿裙，白雪披囊箱。剧吟兴愈发，飘然下大荒。

入门喜相见，论诗夜未央。馔玉岂足贵，四壁有文章。

衰朽勿复道，眷此谊难忘。
秋怀次黄仲甄韵
李流谦（宋代）

畏日全无客到门，一溪閒与白鸥分。
绕楼山色时时见，抱叶蝉声处处闻。
战罢碁枰无宿恨，梦回茗碗有殊勋。
力田尚可持门户，我欲归耕谷口云。
小筑
陆游（宋代）

小筑并湖堤，茅茨不厌低。
引泉浇药圃，砟竹树鸡栖。
夕霭山常淡，秋芜路欲迷。
平生草玄手，老去学鉏犁。
挽向伯恭侍郎三首 其一
曾几（宋代）

忠义云霄逼，声名日月悬。剧谈风满坐，杰作气无前。

诗酒今彭泽，山林昔辋川。不随秋露尽，家集灿成编。
题画 其一
汤贻汾（清代）

头上松涛足底泉，松间草阁住诗仙。不愁寂寞无俦侣，有个间鸥略彴边。
冬前勾决重囚恻然有感
弘历（清代）

生物天地心，循环运贞元。肃杀与生长，迭用徵化权。

奉三百王道，善长在体仁。不得已明刑，弼教意有存。

元冥已司令，西曹封事传。囹圄诸重囚，勾决例冬前。

三覆策给事，众议集阁臣。嗟嗟尔群工，敬听予一言。

其诸邪淫流，实因风俗刓。盗亦岂其愿，为迫饥与寒。

我尔应试思，致此谁之愆。惭愧之未遑，更何容心焉。

死者固已矣，曲求生者全。非理得倖生，谁伸死者冤。

永惟欧公文，三复增惕乾。
丙辰秋黄水漫口，奉家慈及眷属寄居徐郡城。丁巳春，公暇赴省，侨居数月，旅窗述怀
陈柄德（清代）

久作彭门客，羁心强自宽。莺花春梦老，风雨麦秋寒。

吾道一尊酒，生涯半旧毡。故园松菊好，翘首暮云端。
送张志可侍父之奉化幕官二十首用杜少陵万壑树声满千崖秋气高浮舟出郡郭别酒寄江涛为韵 其十五
丁复（元代）

溪桥长入村，海舶不到郭。山菌香满笼，江蜬脆堪斫。

朝登白玉盘，暮献黄金杓。取酿石中寒，水甘酒不恶。
鹧鸪天（王清叔具草酌赏海棠为作二绝句，清叔击节，概括以鹧鸪天歌之）
姚述尧（宋代）

昨夜东风到海涯。繁红簇簇吐胭脂。恍疑仙子朝天罢，醉面匀霞韵更宜。|<类说云：花以海名者，皆自海外来。>|

欢未足，困相依。羞将兰麝污天姿。少陵可是风情薄，却为无香不作诗。
题陈毓瑞诗四首 其三
王旋吉（清代）

莽莽燕云野起尘，不堪回首问前津。而今幸赋遂初志，寻得桃源好避秦。
去岁道巴陵登岳阳楼以望洞庭真天下之壮观也因诵孟浩然气蒸云梦泽波撼岳阳城之句追 其十
李纲（宋代）

江湖秋日暮，远客若为情。宿舸沙边缆，征鸿云外声。

星河摇倒景，鼓角起江城。去国同王粲，登临百感生。
残句青山南
苏轼（宋代）

青山南，白石北，
此地嵯峨人不识。
凄凉犯·西风暗翦荷衣碎
张炎（宋代）

西风暗翦荷衣碎，柔丝不解重缉。荒烟断浦，晴晖历乱，半山摇碧。悠悠望极。忍独听、秋声渐急。更怜他、萧条柳发，相与动秋色。老态今如此，犹自留连，醉筇游屐。不堪瘦影，渺天涯、尽成行客。因甚忘归，谩吹裂、山阳夜笛。梦三十六陂流水，去未得。
题云州老人刘寿云诗卷 其一
周伯琦（元代）

云州州在万山间，万骑年年来往喧。独向白云深处住，不知人世有高轩。
乐乡次唐陈伯玉韵
陈启佑（清代）

驻马寻遗迹，愀然共远征。黄沙迷旷野，白日暗荒城。

旧国猿声杳，新村戍鼓平。故园回首处，烟树万鸦鸣。
东窗遣兴
陆游（宋代）

巾屦长闲客，帘栊薄暑天。
巢空重乳燕，叶密未鸣蝉。
壶箭看多算，图书理断编。
悠然已日夕，却上采菱船。
晓发饯关少宰暮雨谩述以勉之
陶益（明代）

平明南望古层楼，楼外潮生送逆舟。去路芰荷临上客，离筵箫管泛中流。

云山似黛晴偏出，江雨如丝暮未收。长孺病多须强饭，莫言吾道付沧洲。
与沈仲律登大潮寺仍用前韵
沈晖（明代）

三年疲笃各殊方，一笑何期在我乡。促席喜闻深夜雨，登山况及早秋凉。

白云黄叶前朝寺，流水柴门野老庄。世事茫茫付身外，相逢且醉菊花觞。
送王仲安归武昌
姚勉（宋代）

武昌洲畔去，端不为鱼肥。
要起初平石，同娱莱子衣。
夜长秋雨急，天阔白云飞。
何日鹊乌喜，北风鸿雁归。
病馀鼓琴
俞晖（明代）

书剑三年入病乡，功名心碎万人场。月来风静黄昏后，零落梅花十指香。
更漏子
龚翔麟（清代）

捲书帷，悬画树。人在蕊香深处。屏烛翠，地衣红。当筵选乐童。

玉屏提，银凿落。不计绵绵芳酌。乌漏促，雁弦停。歌阑酒未醒。
促殿卿之官 其三
李攀龙（明代）

白云湖上酒家春，坐爱青山误此身。诗句近来多远兴，那能不作宦游人。
虞美人·述怀
苏轼（宋代）

归心正似三春草。试著莱衣小。橘怀几日向翁开。怀祖已瞋文度、不归来。
禅心已断人间爱。只有平交在。笑论瓜葛一枰同。看取灵光新赋、有家风。
出郊
曾巩（宋代）

葛叶催耕二月时，斜桥曲岸马行迟。家家卖酒清明近，红白花开一两枝。
山行
陆游（宋代）

山光秀可餐，溪水清可啜。
白云映空碧，突起若积雪。
我行溪山映，灵府为澄澈。
崚嶒崖角立，蟠屈路九折。
黄杨与冬青，郁郁自成列；其根贯石罅，横逸相纠结。
上扪鵰鹘巢，下历豺虎穴。
流泉不可见，锵然响环玦。
出山日已暮，林火远明灭。
小息得樵家，题诗记幽绝。
先天时京中语
佚名（唐代）

姜师度一心看地，傅孝忠两眼相天。
长歌行 其三
李攀龙（明代）

累累城上星，河汉流清光。耿耿不能寐，寤言起彷徨。

彷徨立中庭，辽辽夜未央。白云涂我衣，北风吹我裳。

还坐顾四壁，兰灯一何明。缄书寄远道，涕泣下纵横。

倦鸟无故林，游子无故乡。驱车出门去，徒侣相扶将。
咏蜡梅
项安世（宋代）

枯疏寒影变丰庞，的皪冰肌染沁黄。
难免世人栀蜡议，赖凭天沁蕙兰香。
情知不作和羹计，老去谁能弄粉妆。
却笑南枝心未死，寿阳新额小红裳。
雪后暖
戴复古（宋代）

先腊梅花谢，不冰溪水流。
早尝春菜饼，暖卸木终裘。
去岁三冬雪，今年百谷秋。
此冬无此瑞，又为老农忧。
同台峰熊侍御看花四首 其二
边贡（明代）

秀色红翻坐，浓阴绿绕阶。觑花还拄杖，冲雨不怜鞋。
海上望长樯秦驻诸山歌
朱葵之（清代）

海上群山如群龙，之而夭矫凌虚空。苍烟沈沈远莫极，欲翻鳌极吞鸿濛。

其时秋净霜天高，西风扫叶澄林皋。群山仿佛露真相，上下飘忽随洪涛。

或如龙首屼相向，峥嵘双角干云上。或如龙背走蜿蜒，横互地天殊俯仰。

其余一鳞或一爪，雾鬣风鬓势尤矫。最后一龙尾忽现，似护神珠疑反掉。

澉山迤东乍山西，紫澜渤汨中相维。蓬莱方丈不可到，望洋顿觉开心脾。

须臾风怒波亦驶，牙髭暴长飞欲起。恍惚相随群帝骖，扶桑日射天门紫。
绳技
刘克庄（宋代）

身在半天贪进步，
脚离实地骇旁观。
愈悲登华高难下，
载却寻橦险不安。
复安静堂旧额
王十朋（宋代）

端明之孙字子强，银钩铁画传遗芳。昔年作郡古平海，大笔亲书安静堂。

自从宣和至乾道，字与轮奂争光芒。一朝忽遭俗眼白，毁灭名姓深埋藏。

我来搜访久乃获，老兵据为寝处床。涤除五载尘土面，字向堂上增激昂。

祖为第一孙是似，书有家法称莆阳。体具万安颇雄壮，榜与忠献同翱翔。

因知文字乃至宝，一时之厄庸何伤。石鼓文有鬼神护，淮西碑并日月光。

岂容泯灭暴秦火，谁肯脍炙段文昌。书生作郡太迂阔，理财听讼俱非长。

吾君若问何以治，堂复韩蔡祠秦姜。今才五日京兆耳，眷此陈迹犹未忘。

但愿兹堂日安静，名与国寿俱无疆。
送僧慧彻
孙觌（宋代）

千灯佛祖后，五字岛阿间。危坐肘生柳，独谣肩耸山。

浮杯更东渡，振履又西还。为我觅钓舟，一蓑伴子闲。
壬戌岁除作明朝六十岁矣
曾几（宋代）

禅榻萧然丈室空，薰销火冷闭门中。
光阴又似烛见跋，学问只如船逆风。
一岁临分惊老大，五更相守笑儿童。
休言四十明朝过，看取霜髯六十翁。
郊庙歌辞。晋朝飨乐章。初举酒文同乐
佚名（唐代）

赫矣昌运，明哉圣王。文兴坠典，礼复旧章。

鸳鸾济济，鸟兽跄跄。一人有庆，万福无疆。
铁岩
释居简（宋代）

大铁围连小铁围，此岩应是此分支。是中别有三禅乐，弗是曾来可得知。
江梅引·黄裳元吉纵金风
王吉昌（元代）

黄裳元吉纵金风。击疏桐。退残红。万物归根，祖意证圆空。兀兀时当明西令，黄菊绽，秋香满玉丛。登高圣会兴无穷。燕金翁。聚仙童。爽气盈襟，沉寂内灵通。高傲无为真自乐，显本体，振巍巍，万古雄。
送丘宗卿帅蜀三首
杨万里（宋代）

人似隆中汉卧龙，韵如江左晋诸公。
四川全国牙旗底，万里长江羽扇中。
玉垒顿清开宿雾，雪山增重起秋风。
近来廊庙多西帅，出相谁言只在东。
和陶渊明饮酒二十首 其八
方回（元代）

华鬓极老态，丑面乏妍姿。插花已不可，可插唯菊枝。

□□偶有酒，此事竟大奇。连作数日饮，诗亦未暇为。

忽思往日过，何事马受羁。
杂咏一百首·儿宽
刘克庄（宋代）

茂陵轻朴学，宽对乃忻然。
口谩谈三代，书才说一篇。
忆张处士
王贞白（唐代）

天台张处士，诗句造玄微。古乐知音少，名言与俗违。

山风入松径，海月上岩扉。毕世唯高卧，无人说是非。
用仲退韵奉寄三首 其三
徐瑞（宋代）

约略古堰西，坡陀山外路。相从十二年，迎送几来去。
病起赠刘元圭
郭印（宋代）

学道淹四纪，微痾一点无。
今年岁八十，有疾缠吾躯。
初因水道涩，药寒变河鱼。
食饮便退缩，脾土成中虚。
言语气自短，坐起人须扶。
四肢时厥冷，甘心委冥途。
医者纷纷来，其说庸且疏。
万方觅灵丹，千载忆神卢。
紫岩老刘君，深通黄帝书。
易学自该贯，医术乃绪馀。
一诊洞腑脏，再诊知荣枯。
谓当十期寿，小恙安足虞。
药石未数进，疾证半已除。
乃知所造妙，当与古人俱。
自足著方论，欲以开迷徒。
新书若行事，功倍南阳朱。
吾闻活人多，天报定不渝。
施此安乐法，胜造千浮屠。
阴德在一念，岂止治狱欤。
况君有令子，归矣高其闾。
除日始雪遄霁
陈杰（宋代）

去年冬孟朔朝雪，今岁腊三十日来。
酿久直疑包地尽，飞狂忽作舞风回。
盈虚有数天已定，气候不齐人得猜。
流转春光又明发，一樽且送息如雷。
入岭道中寄诃衍角子泽萌广慈作金圆湛
释函是（明代）

庐岳于今已劫灰，白云流水尽生埃。荒榛待辟谁堪守，新竹成阴我再来。

绝食自甘同大众，避人何惮走千回。一生一死寻常事，珍重寒溪雪夜杯。
安宁乃杨太史客居处乐人多按其词被之管弦
皇甫汸（明代）

曹植疑神赋奈何，徐陵新体丽情多。争如供奉清平调，翻入南中子夜歌。
禁烟前一日招幕属小集林提干有诗和韵
李曾伯（宋代）

草草登楼适，英流迈昔贤。
诗篇长庆集，人物永和年。
访古宜联社，伤春又禁烟。
青帘家酒贱，剩饮莫论钱。
和黄山谷读杨妃外传五首 其四
王寂（南北朝）

环子竟逢山下鬼，老翁空叹木牵丝。年年牛女相逢夕，记得凭肩私语时。
寄赠姚白
张方平（宋代）

畴昔未识君，汝南熟声耀。相随会上都，一揖心相照。

爱君真快士，顾我略同调。剧孟重然诺，曼倩喜谐笑。

往简日共评，高楼常对釂。君锐如利剑，腾拔已出鞘。

我独策征骖，舌在慵复掉。归养咏南陔，丘园忆高蹈。
杨彦文过
刘敞（宋代）

病起时节改，绕池飞脊令。宾交绝来往，门户常昼扃。

朔风捭阊阖，冻雨翻沧溟。泥涂垫后土，气象昏圆灵。

局促久增欷，据梧目思瞑。窅然顾环堵，嗒若忘我形。

夫子亦何事，羁旅复伶仃。孔怀在接淅，过我不遑宁。

岁晏绝晤语，谁当慰长醒。
题凤栖寺
陈希伋（宋代）

千载传闻孰是非，高梧脩竹晚风微。欲知古寺曾栖凤，楼殿今无燕雀飞。
菊
王十朋（宋代）

佳节逢吹帽，黄金染菊丛。渊明何处饮，三径冷香中。
奉使契丹二十八首 十日南归马上口占呈同事
苏辙（宋代）

南辕初喜去龙庭，入塞犹须阅月行。
汉马亦知归意速，朝旸已作故人迎。
经冬舞雪长相避，屈指新春旋复生。
想见雄州馈生菜，菜盘酪粥任纵横。
莆田石记
佚名（唐代）

石敢当，镇百鬼，压灾殃。官吏福，百姓康。

风教盛，礼乐昌。
清明前呈文几
卫宗武（宋代）

此月才过禊事修，芳辰冉冉逝如流。
牡丹开了寒应尽，燕子归来春又休。
衰鬓难将新绿染，颦眉岂为落红愁。
劳生扰扰何时足，已拟抛家理钓舟。
夏闰枝编修孙桐方持妇服作此慰之
李希圣（清代）

故香落尘经雨滋，荀令断肠君岂支。冉冉佳期成梦寐，潭潭旧岂费寻思。

年时已不怡中夜，气味犹疑作远离。莫似二毛潘骑省，帱茵弹泪写哀辞。
水调歌头·天地有英气
熊以宁（宋代）

天地有英气，锺秀在人间。流虹甫近华旦，维岳预生贤。千载明甫会遇，三世勋庸忠烈，谁得似家传。高论排风俗，抗志遏狂澜。记年时，胡尘外，拥朱幡。洪枢紫府功业，指日复青毡。拭目泥封飞下，趁取梅花消息，去去簉朝班。骨相元不老，何必颂南山。
井上桐
陆龟蒙（唐代）

美人伤别离，汲井长待晓。愁因辘轳转，惊起双栖鸟。

独立傍银床，碧桐风袅袅。
千里丈蓄酒尊形状孛窣某酒后以短项翁目之不
钟孝国（宋代）

少陵先生时不偶，老瓦盆中醉林莽。
江湖散人名益穷，鱼壳倾尊不论斗。
孤风异行同襟期，食鲑未必富三九。
凌烟功名举世事，不直两公一杯酒。
会稽夫子有古心，嗜好眇追千载友。
陶尊中产同苍筠，短项不肯钟罍群。
章绶黄篾差缁尘，肺肠桑落心崑崙。
始知其中殊陋貌，一点不受泥沙浑。
时从往古穷玄微，坐隅兀侧长相随。
送余醉乡谢胶扰，回头转觉人间小。
倦夜
谢薖（宋代）

山月斜临帐，山风细拂裳。萧萧碧烟静，炯炯白间凉。

境寂万缘息，心灰千虑亡。无端催曙鸟，底事厌宵长。
书曹孟德诗集后
僖同格（清代）

健笔犹从霸气生，毅然横槊主文盟。东汉而上有其匹，大江以南无此声。

安得短兵攻老贼，坐看坚垒据长城。诗家共说黄初好，七子何人口舌争。
酬送吴潜朝奉
刘攽（宋代）

衰翁同岁喜相收，同病同心同白头。委吏除官俱逆旅，瘴烟香草等荒州。

六千里外抛机略，二十年来谨校雠。工拙是非无会处，下陂红日若为留。
长幅茧纸仿叔明
李日华（明代）

远山烟重树萋萋，潮落沙寒水一溪。
独坐茅亭无一事，晴鸠啼过雨鸠啼。
句
丘濬（宋代）

春云片片揭新绵。
自登道来马豀作
李流谦（宋代）

朝暾拔山红一丈，露草烟林气萧爽。
出门华构照新绿，并辔宝珂喧碎响。
僮奴尚语林薄间，马蹄势已青云上。
琳宫百年傲风雨，气象雄深挟千嶂。
青山固是耐久交，老桧真成丈人行。
山童候门惊马嘶，道士叠爻知客访。
情亲肯自摘嘉蔬，兴发更遣沽村酿。
未妨意行穷胜践，不用心违叹仙赏。
双峰唤我却西去，穿迳萦纡转修蟒。
荒桥下马久并立，孤塔怀人嘿惆怅。
多谢山僧供汤饼，腹犹果然虚雅饷。
只应探讨尽老释，坐觉仙凡绝天壤。
碎砾谁参水底禅，飞蜺空阁云间仗。
凌霄固有飞霞佩，尘蒙浊骨何由往。
归来闭户省初念，一炷炉香薰宿障。
题诗聊复纪胜游，永与名山镇龙藏。
暇日登东冈
陆游（宋代）

双屦青芒滑，轻衫白苎凉。
云生半岩润，麝过一林香。
童子持棋局，厨人馈粟浆。
归来更清绝，淡月满林塘。
经费冠卿旧隐
刘昭禹（唐代）

节高终不起，死恋九华山。圣主情何切，孤云性本闲。

名传中国外，坟在乱松间。依约曾栖处，斜阳鸟自还。
子夜歌
陈荐夫（明代）

不见金钴拿，火盛柄自爇。裁衣持寄郎，郎温侬亦热。
第一峰诗
张榘（宋代）

穿云踏月登茅岭，一阵西风吹客衣。
松俨立兮如伏，山週回兮若帏。
竹泉清可鉴，苔石坐忘归。
鹤唳空霭，猿啼翠微。
白露下，碧烟飞。
适意，忘机。
嘘，欷。
山中作
马戴（唐代）

屐齿无泥竹策轻，莓苔梯滑夜难行。

独开石室松门里，月照前山空水声。
寄在朝郑曹独孤李四同年
李商隐（唐代）

昔岁陪游旧迹多，风光今日两蹉跎。

不因醉本兰亭在，兼忘当年旧永和。
有所嗟二首（一作元稹诗，题作所思）
刘禹锡（唐代）

庾令楼中初见时，武昌春柳似腰肢。

相逢相笑尽如梦，为雨为云今不知。

鄂渚濛濛烟雨微，女郎魂逐暮云归。

只应长在汉阳渡，化作鸳鸯一只飞。
元佑六年夏自阳翟之睢阳迓翰林苏公自杞放舟
李廌（宋代）

发轫嵩麓背烟岩，解维水程仍二三。
杞邦想见旧风烈，许邑自知诚子男。
天地忧怀真过计，文献不足良可惭。
放舟适未觏君子，白头终期老江潭。
减字木兰花（送别）
廖行之（宋代）

相从归去。行尽江吴到湘楚。欲话离怀。万事须凭酒一杯。

临歧握手。赠子一言君听否。舌在何忧。莫作人间儿女愁。
先天易吟三十首
方回（元代）

画处本天地，占时通鬼神。
自然大道理，丝发不由人。
送田道士使蜀投龙
宋之问（唐代）

风驭忽泠然，云台路几千。蜀门峰势断，巴字水形连。

人隔壶中地，龙游洞里天。赠言回驭日，图画彼山川。
浣溪沙（简王景源、元渤伯仲）
向子諲（宋代）

南国风烟深更深。清江相接是庐陵。甘棠两地绿成阴。

九日黄花兄弟会，中秋明月故人心。悲欢离合古犹今。
绩溪二咏 翠眉亭
苏辙（宋代）

谁安双岭曲弯弯，眉势低临户牖间。
斜拥千畦铺渌水，稍分八字放遥山。
愁霏宿雨峰峦湿，笑卷晴云草木闲。
忽忆故乡银色界，举头千里见苍颜。
再赋十绝 其三
葛胜仲（宋代）

子亭聊欲寄幽潜，旋斸茅茨覆短檐。北牖未妨施枕簟，炎天坦腹卧飞廉。
水调歌头（出郊玩水）
吴潜（宋代）

小队旌旗出，画＿倚篙竹。青秧白水无际，中有一犁耕。听得田翁相语，今岁时年恰好，眨眼是秋成。老守可能解，持此报皇明。

望家山，千里外，楚云平。良田二顷，非村非郭枕柴扃。况有＿林香透，更有杨堤阴合，魂梦每宵征。巴得西风起，吾亦问前程。
和丰庵咏和载西禅师 其二
呼谷（清代）

屋梁饮初光，威仪照四座。一嘿念群生，山鸟已赓和。

妙香清余声，朝气始无惰。梵辍鸟亦寂，树滴露珠颗。
清平乐·可怜娇小
晏几道（宋代）

可怜娇小，
掌上承恩早。
把镜不知人易老，
欲占朱颜长好。
画堂秋月佳期，
藏钩赌酒归迟。
红烛泪前低语，
绿笺花里新词。
拜方正学先生祠堂二首 其一
顾起元（明代）

白马魂空结，朱蛇谶岂真。九重原叔侄，一死自君臣。

鼎镬当年事，蒸尝异代人。西山一抔土，寂寞掞冬春。
北窗哦诗因赋
陆游（宋代）

露下萤飞仲秋月，山围水绕建安城。
病多不辨酒中圣，身远且令心太平。
数卷蠹书行老矣，一盂蔬饭太憎生。
白云只在檐间宿，听我清宵咏句声。
和徐季功舒蕲道中二十首
王之道（宋代）

下马邮亭忽喟然，数间茅屋起孤烟。
山花狼藉余无几，断送归心起杜鹃。
德州道上留别石幢伯兄 其二
郑方坤（清代）

昔者同于役，凉飔袭葛巾。南朝黄叶寺，上国素衣尘。

岁月趋蛇壑，风烟逐雁臣。今成独归去，惆怅鬲津滨。
西江月·道德三皇五帝
杨慎（明代）

道德三皇五帝，功名夏后商周。七雄五霸斗春秋。顷刻兴亡过手。
青史几行名姓，北邙无数荒丘。前人田地后人收。说甚龙争虎斗。
【中吕】阳春曲_知几知荣知
白朴（元代）

知几
知荣知辱牢缄口，谁是谁非暗点头。诗书丛里且淹留。闲非手，贫煞也风流。
今朝有酒今朝醉，且尽樽前有限杯。回头沧海又尘飞。日月疾，白发故人稀。
不因酒困因诗困，常被吟魂恼醉魂。四时风月一闲身。无用人，诗酒乐天真。
张良辞汉全身计，范蠡归湖远害机。乐山乐水总相宜。君细推，今古几人知。
题情
轻拈斑管书心中，细折银笺写恨词。可怜不惯害相思，则被你个肯字儿，迄逗我许多时。鬓云懒理松金凤，胭粉慷施减玉容。伤情经岁绣帏空，心绪冗，闷倚翠屏风。
慷拈粉线闲金缕，懒酌琼浆冷玉壶。才郎一去信音疏，长叹吁，香脸泪如珠。
从来好事天生俭，自古瓜儿苦后甜。奶娘催逼紧拘钳，甚是严，越间阻越情忺。
笑将红非遮银烛，不放才郎夜看书。相偎相抱取欢娱，止不过迭应举，及第待何如。
百忙里铰甚鞋儿样，寂寞帏冷篆香。向前搂定可赠娘，止不过赶嫁妆，误了又何妨。
题灵岩寺
陈汝言（明代）

灵岩之山山木稠，山僧结庵居上头。
苍松风里作龙吼，白云窗上如水流。
凭阑始悲人世迫，举目更感江山秋。
千年霸业俱陈迹，落日寒烟生客愁。
送蒋绣谷由余庆之朔州 其二
田榕（清代）

夜郎五尺道，云树渺相望。关塞九边险，风烟万里长。

晋祠遥驻马，阴馆早飞霜。凭仗南来雁，殷勤慰断肠。
和韵
韩淲（宋代）

老怀相别易依依，世变纷然是与非。纵得斗升聊复尔，便能尺与竟何归。

涧横流水桃花过，路绕他山柳絮飞。莫叹征车我奔走，京尘应不到幽扉。
闻雨
张说（唐代）

多雨绝尘事，寥寥入太玄。城阴疏复合，檐滴断还连。

念我劳造化，从来五十年。误将心徇物，近得还自然。

闲居草木侍，虚室鬼神怜。有时进美酒，有时泛清弦。

声真不世识，心醉岂言诠。
龙游八景 其七 断岸浮梁
郑得彝（宋代）

轻舠簇簇水溶溶，影落空江万丈虹。溱洧更无人病涉，浮梁千载纪成功。
二十七日山行两日始见文丰村
项安世（宋代）

将军岭下见文丰，如入桃源路始通。鸡犬人民有生意，田园池始类华风。

柘林亹亹围深碧，荆树霏霏脱晚红。更想书堂翠微里，闻将杂字教儿童。
司马迁
秦观（宋代）

子长少不羁，发轫遍丘壑。
晚遭李陵祸，愤悱思远托。
高辞振幽光，直笔诛隐恶。
驰骋数千载，贯穿百家作。
至今青简上，文彩炳金雘。
高才忽小疵，难用常情度。
譬彼海运鹏，岂复顾缯缴。
区区班叔皮，未易议疏略。
追感往事五首·其二
陆游（宋代）

世事纷纷过眼新，九衢依旧涨红尘。
桃花梦破刘郎老，燕麦摇风别是春。
蟋蟀
释行海（宋代）

少年不解客中愁，砌下寻来斗过秋。
今夜雨窗听不得，声声浑欲白人头。
榕城八景 其五 二溪明月
郭之奇（明代）

双溪垂带曳榕城，最爱光潮涌晚生。半落市埃分皓白，平开天晚下孤清。

遥山助色烟云扫，近野浮空藻荇迎。长忆玄晖如练语，更添月意作江情。
旅舍
陆游（宋代）

寺钟吹动四山昏，系缆来投江上村。
木落不妨生意足，水归犹有涨痕存。
炉红手暖书差健，鼎沸汤深酒易温。
勿为无年忧寇窃，狺狺小犬护篱门。
秋夜肃公房喜普门上人自阳羡山至
刘长卿（唐代）

山栖久不见，林下偶同游。早晚来香积，何人住沃洲。

寒禽惊后夜，古木带高秋。却入千峰去，孤云不可留。
荣华如转梦
林大钦（明代）

荣华如转梦，落花覆芳草。我来卧山中，岁月不知老。